《凤凰台上忆吹箫 重阳前三日，月明如洗》
清代·顾贞立

细雨斜风，寒砧落叶，年年做就重阳。偏今宵明月，满地凝霜。

愁重绿窗深掩，挑兰灺、伴过凄凉。无聊甚，瓶花影里，独自持觞。

流光。迁移弹指，看几度梦中，沧海柴桑。纵乌丝千丈，难写微茫。

莫去登高临水，料俱是、落木衰杨。添怊怅，骊歌唱罢，鸿雁难行。

作者简介：清江苏无锡人，原名文婉，字碧汾，自号避秦人。顾贞观姊。诗词极多。有《栖香阁词》。